b'\n_START_ARTICLE_\nEsperanto simboli\n_START_PARAGRAPH_\nEsperanto simboli ir simbolu kopums, kas prezent\xc4\x93 k\xc4\x81 esperanto valodu, t\xc4\x81 ar\xc4\xab visu esperanto kopienu. Visu \xc5\xa1o simbolu atz\xc4\xab\xc5\xa1anas pak\xc4\x81pe ir at\xc5\xa1\xc4\xb7ir\xc4\xabga, bet tom\xc4\x93r pie bie\xc5\xbe\xc4\x81k lietojamiem ir pieskait\xc4\x81mi esperanto karogs, esperanto kust\xc4\xabbas himna un za\xc4\xbc\xc4\x81 piecstaru zvaigzne. Pie papildus neofici\xc4\x81lajiem atrib\xc5\xabtiem pieskaita ar\xc4\xab za\xc4\xbco kr\xc4\x81su kopum\xc4\x81, k\xc4\x81 ar\xc4\xab esperanto iniciatora Ludvika Z\xc4\x81menhofa portretu. 1987. gad\xc4\x81 tika prezent\xc4\x93ts v\xc4\x93l viens t.s. "esperanto jubilejas simbols".\n_START_SECTION_\nZa\xc4\xbc\xc4\x81 zvaigzne\n_START_PARAGRAPH_\nPirmo reizi za\xc4\xbca piecstaru zvaigzne k\xc4\x81 esperanto simbols tika pied\xc4\x81v\xc4\x81ta 1892. gad\xc4\x81 \xc5\xbeurn\xc4\x81l\xc4\x81 "Esperantists" (esp. La Esperantisto). Dr\xc4\xabz vien t\xc4\x81 k\xc4\xbcuva par esperantistu atpaz\xc4\xab\xc5\xa1anas z\xc4\xabmi. To lietoja (un ar\xc4\xab m\xc5\xabsdien\xc4\x81s turpina lietot) kr\xc5\xab\xc5\xa1u piespraudes veid\xc4\x81. T\xc4\x81 tika izmantota ar\xc4\xab uz esperanto stelo mon\xc4\x93tas. P\xc4\x93c bie\xc5\xbe\xc4\x81k izplat\xc4\xabt\xc4\x81 trakt\xc4\x93juma zvaigznes pieci stari simboliz\xc4\x93 piecus kontinentus, apvienotus ar vienu cer\xc4\xabbu apvienot visas valstis un tautas ar esperanto pal\xc4\xabdz\xc4\xabbu (za\xc4\xbc\xc4\x81 kr\xc4\x81sa ir tradicion\xc4\x81li simboliz\xc4\x93 cer\xc4\xabbu). \xc5\xa0im simbolam ir daudz vari\xc4\x81ciju (piem\xc4\x93ram, ir sastopamas zvaigznes ar "E" burtu vid\xc5\xab).\n_START_SECTION_\nEsperanto karogs\n_START_PARAGRAPH_\nEsperanto karogs b\xc5\xabt\xc4\xabb\xc4\x81 ir za\xc4\xbc\xc5\xa1 audums ar malu proporciju 2:3, kura kreisaj\xc4\x81 aug\xc5\xa1\xc4\x93j\xc4\x81 st\xc5\xabr\xc4\xab atrodas balts kvadr\xc4\x81ts ar za\xc4\xbcas piecstaru zvaigznes att\xc4\x93lu uz t\xc4\x81. Za\xc4\xbc\xc4\x81 kr\xc4\x81sa simboliz\xc4\x93 cer\xc4\xabbu, balt\xc4\x81 \xe2\x80\x94 mieru un neitralit\xc4\x81ti, piecstaru zvaigzne \xe2\x80\x94 piecus kontinentus, kas apvienoti ar vienu cer\xc4\xabbu._NEWLINE_Jaut\xc4\x81jums par karoga apstiprin\xc4\x81\xc5\xa1anu tika risin\xc4\x81ts 1. Vispasaules esperantistu kongres\xc4\x81, kas tika r\xc4\xabkots Bulo\xc5\x86sirm\xc4\x93ras pils\xc4\x93t\xc4\x81, Francij\xc4\x81. Ilja Ostrovskis (dal\xc4\xabbnieks no Jaltas) ieteica to atz\xc4\xabt par viet\xc4\x93j\xc4\x81s esperanto grupas ofici\xc4\x81lo karogu, un kongress vi\xc5\x86a priek\xc5\xa1likumu atbalst\xc4\xabja._NEWLINE_Esperanto karoga att\xc4\x93ls 2009. gada 15. decembr\xc4\xab, esperanto iniciatora Z\xc4\x81menhofa 150. jubilejas gad\xc4\x81, tika att\xc4\x93lots uz Google mekl\xc4\x93t\xc4\x81ja logotipa.\n_START_SECTION_\nEsperanto kust\xc4\xabbas himna\n_START_PARAGRAPH_\nEsperanto himna ir dziesma ar pa\xc5\xa1a Z\xc4\x81menhofa dzejo\xc4\xbca "La Espero" v\xc4\x81rdiem, kuras m\xc5\xabziku sacer\xc4\x93ja fran\xc4\x8du esperantists Felisjens Menu de Meni.\n_START_SECTION_\nEsperanto jubilejas simbols\n_START_PARAGRAPH_\nJubilejas simbolu izveidoja speci\xc4\x81li organiz\xc4\x93ta konkursa ietvaros. Konkurs\xc4\x81 uzvar\xc4\x93ju\xc5\xa1o simbolu izveidoja braz\xc4\xablie\xc5\xa1u esperantists Ilm\xc4\x81rs Iltuns Ferera (v\xc4\x93l\xc4\x81k vi\xc5\x86a pied\xc4\x81v\xc4\x81tais variants tika nedaudz tehniski pilnveidots)._NEWLINE_Jubilejas simbols ir veidots stiliz\xc4\x93tas zemeslodes veid\xc4\x81, kas sast\xc4\x81v no lat\xc4\xab\xc5\x86u burta "E" un kirilicas burta "\xd0\xad", simboliz\xc4\x93jot austrumu un rietumu apvieno\xc5\xa1anos (kas \xc4\xabpa\xc5\xa1i aktu\xc4\x81li bija Aukst\xc4\x81 kara laik\xc4\x81). Tas tika svin\xc4\xabgi prezent\xc4\x93ts 1987. gad\xc4\x81 (esperanto simtgades gads). Past\xc4\x81v neofici\xc4\x81li simbola nosaukumi, kas saist\xc4\xabti ar t\xc4\x81 formu: "melone", "ola", "regbija bumba". Da\xc5\xbei esperantisti kritiz\xc4\x93 \xc5\xa1o simbolu par to, ka t\xc4\x81 ievie\xc5\xa1ana lau\xc5\xbe jau izveidoju\xc5\xa1os trad\xc4\xabciju.  L\xc4\xabdz \xc5\xa1im laikam \xc5\xa1\xc4\xab simbola lieto\xc5\xa1ana ir diezgan ierobe\xc5\xbeota: tas tiek lietots tikai k\xc4\x81 embl\xc4\x93ma da\xc5\xbeu lielu esperanto organiz\xc4\x81ciju izdevumos (piem\xc4\x93ram, UEA un FEL). Ierindas esperantistiem joproj\xc4\x81m atpaz\xc4\xabstam\xc4\x81ki \xc5\xa1\xc4\xb7iet tradicion\xc4\x81l\xc4\x81ki simboli.\n_START_SECTION_\nZ\xc4\x81menhofa portrets\n_START_PARAGRAPH_\nLudvika Z\xc4\x81menhofa portrets pla\xc5\xa1i tiek lietots esperantistu vid\xc4\x93, piem\xc4\x93ram, k\xc4\x81 sienas atrib\xc5\xabts esperantistu klub\xc4\x81, neskatoties uz to, ka pats Z\xc4\x81menhofs ne vienreiz vien uzsv\xc4\x93ra, ka vi\xc5\x86\xc5\xa1 ir tikai "esperanto iniciators", un vis\xc4\x81di pretoj\xc4\x81s kaut k\xc4\x81da person\xc4\xabbas kulta izveidei attiec\xc4\xabb\xc4\x81 uz savu personu. Vi\xc5\x86a portrets tika izmantots ar\xc4\xab uz PSRS pastmarku s\xc4\x93rijas.\n_START_SECTION_\nInteresants fakts\n_START_PARAGRAPH_\nKrievu esperanto kust\xc4\xabbas p\xc4\x93tnieks Anatolijs Sidorovs vien\xc4\x81 no saviem rakstiem apgalvoja, ka sarkan\xc4\x81s piecstaru zvaigznes ideja rad\xc4\x81s RKP vad\xc4\xabt\xc4\x81jam Trockim tad, kad vi\xc5\x86\xc5\xa1 k\xc4\x81d\xc4\x81 no sapulc\xc4\x93m ieraudz\xc4\xabja esperantistu za\xc4\xbco zvaigzni piespraustu pie padomes locek\xc4\xbca un Petrogradas "Espero" biedr\xc4\xabbas biedra Nikolaja Kri\xc4\xbcenko kr\xc5\xabt\xc4\xabm._NEWLINE_Versija par zvaigznes simbola aizg\xc5\xab\xc5\xa1anu no esperantistiem, un p\xc4\x81rkr\xc4\x81so\xc5\xa1anu sarkan\xc4\x81 kr\xc4\x81s\xc4\x81, skan ar\xc4\xab no galven\xc4\x81 varo\xc5\x86a Sver\xc4\x8d\xc5\x86ikova mutes rom\xc4\x81n\xc4\x81 "Kazaroza".'